Macachín hiriko Euskal Etxea

Macachín hiriko Euskal Etxea, ofizialki Asociación Unión Vasca Euzko Alkartasuna, Argentinako Macachín hirian dagoen euskal etxe bat da, La Pampa probintzian. 1959. urtean inauguratu zen. Parodi kalearen 340 zenbakian dago.

Macachín herriak 6.000 biztanle inguru ditu eta Euskal Etxea erraldoia da. «Bienvenidos a Macachín, el pueblo más vasco fuera del País Vasco» ("Ongi etorri Macachínera, Euskal Herritik kanpoko herri euskaldunena") esaten dute.

 Historia 
Macachín herria 1902an sortu zen eta hasieratik euskal jatorriko inmigrante ugari jaso zituen.

1959ko otsailaren 28an inauguratu zen eta José León Chapartegui izan zen lehenengo presidentea. Chaparteguiz gain Felipe Zubizarreta eta Iñaki Unamuno ere izan ziren elkartearen sortzaileetako batzuk.

Egoitza herriko enparantza nagusian kokaturik dago. Hotel handi bat da, La Pampa probintziako handienetakoa. 8.000 m2-ko azalera du. Buenos Airesko probintziatik Patagoniara doazen bidaiarientzako ezinbesteko parada.

1966an inauguratu zuten eta ordutik handitzeko lanetan egon izan da ia etengabe. 1976an trinketea inauguratu zen eta ondoren gainerako kirol instalazioak; igerileku olinpikoa, tenis kantxak, bochak, paddlea, gimnasio estalia... Frontoi bat badu eta Euskal Herriko zazpi probintzien mapa dago margotuta bertan Zazpiak Bat armarria alboan duela.

2015ean Argentinako Euskal Etxeak biltzen dituen "Semana Nacional Vasca" (Euskal Aste Nazionala) antolatu zuen eta argentinarrez gain Frantzia, Brasil, Txile, Japonia eta Euskal Herriko bisitariak izan zituen. 2022an berriz antolatu zuen, COVID-19 pandemiaren ondoren ospatu zen lehenengoa hain zuzen ere.

 Baliabideak 
Aipaturiko kirol instalazioez gain hotela da eta taberna eta biltzar aretoa ere baditu.

 Jarduerak 
Kirol ugari praktikatzen dira Euskal Etxearen egoitzan.

Dantza talde aktibo bat ere badu "Gure Ametza" izena duena. 1960an sortu zuten Miren Alazne Iruretagoiena eta Mikel Menaya dantza irakasleek eta Felipe Zubizarreta dantza zuzendariak. Juan Antonio Urbeltz folklorista eta koreografoaren laguntza izan zuten hasiera haietan.

 Argentinan euskaraz programa 
1990an Eusko Jaurlaritzak Macachínen abian jarritako egitasmoa da Argentinan euskaraz. Bi irakasle bidali zituzten barnetegi bat egiteko. Bi hilabete eta erdi egon ziren. Urteak pasa ahala handik sortu zen Euskara Munduan proiektua, eta ondoren mundo osora zabaldu zen. Europako erakunde batekin bideratu zen hasieran: Aurten Bai. Gero HABEk eta FEVAk [euskal etxeen federazioa], eta gaur egun Etxepare Institutuak bideratzen du, FEVArekin batera.

Barnetegi horietan hainbat pertsona bildu zituzten eta formakuntza jaso zuten. Garai hartan ez zegoen Internetik. A2 inguruko maila lortu zuten batzuek. Ondoren, Lazkaora joan ziren eta bertan formakuntza jasotzen jarraitu zuten. Eskolak hartzen zituzten udako oporretan eta neguko bi astetan, eta urtean zehar eskolak ematen zituzten. Hasieran Miren Josu Uriarte irakaslearekin materiala prestatzen zuten.  Ordiziako Gurutze Arrieta ere joan zen eta lehen barnetegia antolatu zuten. Miren Josu bi urtez aritu zen klaseak emateko materiala eta beste antolatzen, bertakoen laguntzarekin, eta ondoren, HABEk hartu zuen proiektua. Geroago Lazkaoko irakasle batek, Jon Urdangarinek, materiala prestatu zuen eta Euskara Munduan sortu zen.

 Munduko Euskal Etxeen mapa 
erdian|thumb|380x380px|Ikus Munduko euskal etxeen mapa interaktiboa (Wikidatako datuekin, 2025)

 Erreferentziak 

 Ikus, gainera 
 Euskal etxeak
 Euskal diaspora

 Kanpo estekak 
 www.euskaletxeak.eus

Kategoria:Argentinako euskal etxeak
Kategoria:La Pampa probintzia